### NN 155/2025 (23.12.2025.), Pravilnik o izmjenama i dopunama Pravilnika o obavljanju poslova depozitara UCITS fonda

HRVATSKA AGENCIJA ZA NADZOR FINANCIJSKIH USLUGA

2339

Na temelju članaka 216.a stavka 8., 217. stavka 3., 228. stavka 5., 230. stavka 7., 237. stavka 7. i 238. stavka 7. Zakona o otvorenim investicijskim fondovima s javnom ponudom (»Narodne novine« broj 44/16, 126/19, 110/21, 76/22 i 152/24: Zakon), Hrvatska agencija za nadzor financijskih usluga (dalje: Hanfa) na sjednici Upravnog vijeća održanoj 18. prosinca 2025. godine donijela je

PRAVILNIK

O IZMJENAMA I DOPUNAMA PRAVILNIKA O OBAVLJANJU POSLOVA DEPOZITARA
 UCITS FONDA

Članak 1.

U Pravilniku o obavljanju poslova depozitara UCITS fonda (»Narodne novine«, br. 41/17 i 139/20) u članku 1. stavku 1. iza točke 5. briše se točka i dodaju se točke 6. i 7. koje glase:

»6. sadržaj zahtjeva za izdavanje odobrenja investicijskom društvu za obavljanje poslova depozitara, kriterije za procjenu uvjeta za obavljanje poslova depozitara

7. dodatni sadržaj programa aktivnosti za investicijsko društvo koje obavlja poslove depozitara.«.

Članak 2.

U članku 2. stavku 1. točki b) riječi: »članka 216. stavka 3. točke 1. i 3. Zakona« mijenjaju se i glase: »članka 216. stavka 4. točaka 1. i 3. Zakona«.

U točki c) riječi: »članka 216. stavka 3.« mijenjaju se i glase: »članka 216. stavka 4.«.

U stavku 2. riječi: »stavka 5.« zamjenjuju se riječima: »stavka 7«.

Članak 3.

Iza članka 4. dodaje se DIO DRUGI (A) s nazivom i članci 4.a do 4.f s naslovima iznad njih koji glase:

»UVJETI ZA INVESTICIJSKO DRUŠTVO ZA OBAVLJANJE POSLOVA DEPOZITARA UCITS FONDA

Članak 4.a

Investicijsko društvo može obavljati poslove depozitara UCITS fonda ako ispunjava uvjete propisane odredbama Zakona i ovoga Pravilnika za obavljanje poslova depozitara.

Organizacijski uvjeti

Članak 4.b

(1) Depozitar je dužan uspostaviti, primjenjivati i redovito ažurirati, procjenjivati i nadzirati, uzimajući u obzir vrstu, opseg i složenost poslovanja te vrstu UCITS fondova za koje obavlja poslove depozitara, učinkovite i primjerene interne akte kojima se uređuje:

1. unutrašnji organizacijski ustroj jedinice koja obavlja poslove depozitara, te međusobni odnos i način komunikacije, protoka informacija i podataka između te organizacijske jedinice i drugih dijelova depozitara,

2. sistematizacija radnih mjesta organizacijske jedinice koja obavlja poslove depozitara s pojedinim radnim zadacima, odgovornostima i ovlaštenjima,

3. fizička odvojenost organizacijske jedinice koja obavlja poslove depozitara od drugih organizacijskih jedinica depozitara,

4. način obavljanja poslova depozitara iz članka 218. Zakona,

5. sustav interne kontrole koji osigurava poštivanje internih odluka i procedura,

6. način osiguravanja sigurnosti, cjelovitosti i tajnosti podataka, vodeći računa o njihovoj vrsti.

(2) Depozitar je dužan obavijestiti Hanfu o promjeni upravitelja depozitara, najkasnije u roku od 7 dana od dana navedene promjene, na način propisan odredbama članka 4. ovog Pravilnika.

Tehnički uvjeti

Članak 4.c

Smatrat će se da depozitar udovoljava tehničkim uvjetima za obavljanje poslova depozitara ako minimalno posjeduje:

1. adekvatan mrežni i informacijski sustav,

2. programsku podršku za obavljanje poslova depozitara,

3. uspostavljene komunikacijske veze za primanje uputa i opću komunikaciju s klijentima putem SWIFT-a, telefaksa, telefona i interneta,

4. uspostavljene pisane postupke i procedure za primanje uputa klijenata za raspolaganje financijskim instrumentima i novčanim sredstvima.

Kriteriji za procjenu uvjeta investicijskom društvu za obavljanje poslova depozitara UCITS fonda

Čanak 4.d

(1) Investicijsko društvo mora ispunjavati uvjete propisane člankom 216.a stavkom 3. i člankom 216. d. Zakona i uvjete za obavljanje poslova depozitara propisane ovim Pravilnikom, a upravitelji depozitara moraju ispunjavati uvjete iz Zakona i uvjete propisane u članku 2. stavku 2. ovog Pravilnika.

(2) Hanfa će prilikom odlučivanja o zahtjevu za izdavanje odobrenja za obavljanje poslova depozitara investicijskom društvu uzeti u obzir sve elemente koji mogu utjecati na ocjenu ispunjava li investicijsko društvo postavljene uvjete za obavljanje poslova depozitara.

Zahtjev za izdavanje odobrenja investicijskom društvu za obavljanje poslova depozitara

Članak 4.e

(1) Investicijsko društvo dužno je podnijeti Hanfi zahtjev za izdavanje odobrenja za obavljanje poslova depozitara koji sadrži:

1. kontakt podatke investicijskog društva,

2. izvadak iz sudskog registra za investicijsko društvo,

3. dokaze o ispunjavanju uvjeta iz članka 216. stavka 4. točke 4. Zakona koji se odnose na potrebni temeljni kapital, regulatorni kapital i vrstu usluga koje je investicijsko društvo ovlašteno obavljati u skladu s odredbama zakona kojim se uređuje tržište kapitala,

4. dokaze o ispunjavanju uvjeta koji se odnose na dodatne organizacijske i tehničke zahtjeve iz članka 216.d Zakona i ovog Pravilnika,

5. za osobu upravitelja depozitara ime i prezime, prebivalište, državljanstvo, OIB, te sljedeće priloge:

a) životopis za upravitelja depozitara s detaljnim podacima o obrazovanju, stručnom usavršavanju, podacima o znanju vještinama i radnom iskustvu vezanom za obavljanje poslova depozitara,

b) ovjerenu presliku dokaza o završenom odgovarajućem stupnju obrazovanja za upravitelja depozitara,

c) dokument o priznavanju inozemne visokoškolske kvalifikacije izdan od strane nadležnog tijela u Republici Hrvatskoj, kada je primjenjivo,

d) potvrdu poslodavca o dosadašnjem radnom iskustvu upravitelja depozitara (tvrtka društva, razdoblje rada, opis poslova i dužnosti),

e) uvjerenje o nevođenju kaznenog i prekršajnog postupka izdano od nadležnog tijela Republike Hrvatske, odnosno za stranog državljanina izvod/uvjerenje nadležnog tijela države čiji je državljanin (ne starije od 3 mjeseca),

6. opis organizacijskih i tehničkih uvjeta sa sljedećim sadržajem:

– opisom infrastrukture za pohranu imovine UCITS fonda za koji će obavljati poslove depozitara,

– opisom administrativnih i računovodstvenih postupaka, opisom mehanizama unutarnje kontrole, postupaka procjene rizika te opisom mehanizama nadzora i zaštite sustava za obradu podataka, a sve vezano za obavljanje poslova depozitara,

– opisom organizacijskih i upravljačkih sustava u svrhu poduzimanja svih razumnih mjera usmjerenih na sprečavanje sukoba interesa, a koji mogu proizaći iz obavljanja poslova depozitara,

– opisom vođenja evidencija za sve usluge, djelatnosti i transakcije koje se namjeravaju obavljati u sklopu obavljanja poslova depozitara,

– opisom mjera za osiguranje kontinuiteta i pravilnosti u obavljanju poslova depozitara sa opisom resursa i postupaka,

7. program aktivnosti depozitara s propisanim sadržajem iz članka 216.a stavkom 6. Zakona i članak 4.f ovog Pravilnika,

8. izjavu investicijskog društva o ispunjenju uvjeta propisanih zakonom kojim se uređuje tržište kapitala vezano uz obavljanje dodatnih djelatnosti,

9. dokaz o uplaćenoj naknadi,

10. dodatnu dokumentaciju na zahtjev Hanfe.

(2) Strane isprave iz stavka 1. ovog članka dostavljaju se kako je propisano u članku 2. stavku 3. ovog Pravilnika.

(3) Zahtjev i dokumentacija iz stavka 1. ovog članka mogu se dostaviti na način kako je propisano u članku 4. ovog Pravilnika.

Dodatni sadržaj programa aktivnosti za
 investicijsko društvo koje obavlja poslove depozitara

Članak 4.f

Pored obveznog sadržaja propisanog člankom 216.a stavkom 6. Zakona, program aktivnosti depozitara mora obuhvatiti sljedeće:

– opis planiranih aktivnosti kako će investicijsko društvo nadzirati obavljanje delegiranih poslova, kada je primjenjivo

– opis planiranog načina pohrane dokumentacije i vođenja evidencije o utvrđenim nepravilnostima i/ili nezakonitostima u poslovanju društva za upravljanje

– opis načina vođenja odnosno mehanizma čuvanja podataka o imateljima udjela, njihovim udjelima te uplatama i isplatama, a koje je depozitar dužan čuvati kao poslovnu tajnu.«

ZAVRŠNA ODREDBA

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-02/03

Urbroj: 326-01-70-72-25-3

Zagreb, 18. prosinca 2025.

Zamjenica
 predsjednika Upravnog vijeća
 Anamarija Staničić, v. r.